CELEX: 62020TN0585
Language: sl
Date: 2020-09-24 00:00:00
Title: Zadeva T-585/20: Tožba, vložena 24. septembra 2020 – Polwax/Komisija

23.11.2020   
            
            
               SL
            
            
               Uradni list Evropske unije
            
            
               C 399/40
            
         
      Tožba, vložena 24. septembra 2020 – Polwax/Komisija
      (Zadeva T-585/20)
      (2020/C 399/57)
      Jezik postopka: poljščina
      
         Stranki
      
      
         Tožeča stranka: Polwax S.A. (Jasło, Poljska) (zastopniki: E. Nessmann, G. Duda in M. Smołka, odvetniki)
      
         Tožena stranka: Evropska komisija
      
         Predlogi
      
      Tožeča stranka Splošnemu sodišču predlaga, naj:
      
                  —
               
               
                  razglasi za ničen sklep Evropske komisije z dne 14. julija 2020 v zadevi M.9014 PKN Orlen/Grupa Lotos (v nadaljevanju: sklep);
               
            
                  —
               
               
                  Evropski komisiji naloži plačilo stroškov postopka.
               
            
         Tožbeni razlogi in bistvene trditve
      
      Tožeča stranka v utemeljitev tožbe navaja štiri tožbene razloge.
      
                  1.
               
               
                  Prvi tožbeni razlog se nanaša na kršitev pravil za presojo koncentracije iz člena 2(1) Uredbe Sveta (ES) št. 139/2004 z dne 20. januarja 2004 o nadzoru koncentracij podjetij (1), ker Komisija pri tem, ko je pod določenimi pogoji družbi PKN Orlen dovolila prevzem nadzora nad družbo Grupa Lotos, ni upoštevala trga rafiniranih in dehidriranih parafinov, parafinskih voskov in izdelkov na osnovi parafinov in ni preučila vpliva koncentracije na ta trg.
                  
                              —
                           
                           
                              V utemeljitev tega tožbenega razloga tožeča stranka navaja, da so bili v postopku preiskave Komisiji predloženi dokazi, iz katerih izhaja, da je trg rafiniranih in dehidriranih parafinov, parafinskih voskov ter izdelkov na osnovi parafinov povezan z gospodarsko dejavnostjo, ki jo opravljajo subjekti, ki sodelujejo v koncentracji. V obvestilu o ugotovitvah o možnih kršitvah Komisija ni navedla tega trga, iz česar bi bilo mogoče sklepati, da Komisija pri presoji vpliva koncentracije na konkurenco v sklepu ni upoštevala tega trga.
                           
                        
            
                  2.
               
               
                  Drugi tožbeni razlog se nanaša na kršitev pravil za presojo koncentracije iz člena 2(1) Uredbe št. 139/2004, ker Komisija ni upoštevala okoliščine, da bo, če bo družba PKN Orlen prevzela nadzor nad družbo Grupa Lotos, to vplivalo na preskrbo subjektov, ki delujejo na trgu rafiniranih in dehidriranih parafinov, parafinskih voskov in izdelkov na osnovi parafinov, s surovinami, poleg tega pa ni upoštevala pravnih ovir, ki so zaradi koncentracije nastale pri vstopu na ta trg.
                  
                              —
                           
                           
                              V utemeljitev tega tožbenega razloga tožeča stranka navaja, da bo imel po tem, ko bo družba PKN Orlen prevzela nadzor nad družbo Grupa Lotos, en subjekt nadzor nad vsemi surovinami v obliki nerafiniranega parafina (gatsch) (težkega in lahkega), skupaj s celotno transportno in logistično infrastrukturo na ozemlju Poljske, Litve in Češke, zaradi česar bo lahko ta subjekt določal cenovne pogoje in pogoje, povezane z dobavo surovin, ne samo za subjekte, ki trenutno delujejo na tem trgu, ampak tudi za vsak subjekt, ki bi želel v prihodnosti vstopiti na ta trg. Opisanih težav pri opravljanju dejavnosti pa ne bo imela družba Orlen Południe S.A., ki jo popolnoma obvladuje družba PKN Orlen.
                           
                        
            
                  3.
               
               
                  Tretji tožbeni razlog se nanaša na kršitev člena 2(2) in (3) Uredbe št. 139/2004, ker je Komisija dopustila, da družba PKN Orlen prevzame nadzor nad družbo Grupa Lotos, čeprav lahko tak nadzor bistveno ovira učinkovito konkurenco na skupnem trgu ali na njegovem znatnem delu, zlasti zaradi ustvarjanja ali krepitve prevladujočega položaja družbe PKN Orlen.
                  
                              —
                           
                           
                              V utemeljitev tega tožbenega razloga tožeča stranka navaja, da je bila doslej družba Grupa Lotos edina konkurentka družbi PKN Orlen na trgu proizvodnje in distribucije nerafiniranega parafina (gatsch) na območju Poljske, Češke in Litve. Po prevzemu nadzora bo družba PKN Orlen postala monopolist.
                           
                        
            
                  4.
               
               
                  Četrti tožbeni razlog se nanaša na kršitev člena 9(1) Uredbe št. 139/2004, ker Komisija državi članici ni sporočila, da zaradi tega, ker je družba PKN Orlen prevzela nadzor nad družbo Grupa Lotos, obstaja nevarnost bistvenega vpliva na konkurenco na trgu rafiniranih in dehidriranih parafinov, parafinskih voskov ter izdelkov na osnovi parafinov, ki ima lastnosti samostojnega trga na ozemlju Poljske.
                  
                              —
                           
                           
                              Tožeča stranka ta tožbeni razlog navaja podredno, za primer, če bi se ugotovilo, da trg rafiniranih in dehidriranih parafinov, parafinskih voskov ter izdelkov na osnovi parafinov ni trg na ravni Skupnosti. V tem primeru po mnenju tožeče stranke ta trg izpolnjuje pogoje, da se šteje za samostojni trg.
                           
                        
            
         (1)  UL, posebna izdaja v slovenščini, poglavje 8, zvezek 3, str. 40.